CELEX: 32018D1985
Language: hr
Date: 2018-12-13 00:00:00
Title: Provedbena odluka Komisije (EU) 2018/1985 оd 13. prosinca 2018. o neodobravanju Willaertia magna c2c maky kao aktivne tvari za uporabu u biocidnim proizvodima vrste 11 (Tekst značajan za EGP.)

14.12.2018   
               
               
                  HR
               
               
                  Službeni list Europske unije
               
               
                  L 317/27
               
            
         PROVEDBENA ODLUKA KOMISIJE (EU) 2018/1985
         оd 13. prosinca 2018.
         o neodobravanju Willaertia magna c2c maky kao aktivne tvari za uporabu u biocidnim proizvodima vrste 11
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 9. stavak 1. točku (b),
         budući da:
         
                     (1)
                  
                  
                     Francusko nadležno ocjenjivačko tijelo zaprimilo je 17. ožujka 2014. zahtjev za odobrenje mikroorganizma Willaertia magna c2c maky kao aktivne tvari za uporabu u biocidnim proizvodima vrste 11 (sredstva za zaštitu tekućina u rashladnim i radnim sustavima), kako je opisano u Prilogu V. Uredbi (EU) br. 528/2012.
                  
               
                     (2)
                  
                  
                     Francusko nadležno ocjenjivačko tijelo podnijelo je izvješće o ocjeni, zajedno sa svojim zaključcima, 15. ožujka 2017. u skladu s člankom 8. stavkom 1. Uredbe (EU) br. 528/2012.
                  
               
                     (3)
                  
                  
                     Mišljenje Europske agencije za kemikalije sastavio je Odbor za biocidne proizvode 26. travnja 2018., uzimajući u obzir zaključke nadležnog ocjenjivačkog tijela (2).
                  
               
                     (4)
                  
                  
                     U skladu s tim mišljenjem ne može se očekivati da će biocidni proizvodi koji se upotrebljavaju za vrstu proizvoda 11 i koji sadržavaju Willaertia magna c2c maky ispuniti kriterije iz članka 19. stavka 1. točke (b) Uredbe (EU) br. 528/2012. Konkretno, u scenarijima ocijenjenima u okviru procjene rizika za zdravlje ljudi utvrđeni su neprihvatljivi rizici i nije utvrđena ni jedna sigurna uporaba. Osim toga, nije u dovoljnoj mjeri dokazana prirodna djelotvornost Willaertia magna c2c maky u suzbijanju bakterije Legionella pneumophila.
                  
               
                     (5)
                  
                  
                     Uzimajući u obzir mišljenje Europske agencije za kemikalije, Komisija smatra da nije primjereno odobriti Willaertia magna c2c maky za uporabu u biocidnim proizvodima vrste 11.
                  
               
                     (6)
                  
                  
                     Mjere predviđene ovom Odlukom u skladu su s mišljenjem Stalnog odbora za biocidne proizvode,
                  
               DONIJELA JE OVU ODLUKU:
         
            Članak 1.
            
               Willaertia magna c2c maky ne odobrava se kao aktivna tvar za uporabu u biocidnim proizvodima vrste 11.
         
         
            Članak 2.
            Ova Odluka stupa na snagu dvadesetog dana od dana objave u Službenom listu Europske unije.
         
         
            Sastavljeno u Bruxellesu 13. prosinca 2018.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 167, 27.6.2012., str. 1.
         
         
            (2)  Mišljenje Odbora za biocidne proizvode o zahtjevu za odobrenje aktivne tvari: Willaertia magna c2c maky, vrsta proizvoda: 11, ECHA/BPC/206/2018, doneseno 26. travnja 2018.